เก็บตกการเงิน
คาดเงินสะพัดปีใหม่ 2.13 หมื่นล้านบาท
21 ธ.ค. 2555

คาดเงินสะพัดปีใหม่ 2.13 หมื่นล้านบาท
ศูนย์วิจัยกสิกรไทย สำรวจพฤติกรรมการใช้จ่ายเพื่อฉลองในช่วงเทศกาลปีใหม่ 2556 ของคนกรุงเทพฯ ช่วงระหว่างวันที่ 1-10 ธ.ค. 2555 จากกลุ่มตัวอย่าง 544 คน ที่มีอายุระหว่าง 15-55 ปีขึ้นไป คาดว่าเม็ดเงินที่คนกรุงเทพฯ ใช้จ่ายเพื่อฉลองปีใหม่ 2556 จะมีประมาณ 2.13 หมื่นล้านบาท เพิ่มขึ้น 12% เมื่อเทียบกับช่วงเดียวกันปีก่อน 
ในจำนวนนี้แยกเป็นค่าใช้จ่ายด้านอาหารและเครื่องดื่ม 6,000 ล้านบาท (28.2%) การให้เงินพ่อแม่/พี่น้อง 4,500 ล้านบาท (21.1%) ค่าท่องเที่ยว (ค่าเดินทาง/ที่พัก) 3,900 ล้านบาท (18.3%) ค่าซื้อของขวัญของฝาก 3,900 ล้านบาท (18.3%) และค่าทำบุญ 2,800 ล้านบาท (13.1%)
ศาลเลื่อนอ่านคำพิพากษาคดีบีบีซี 
ศาลอาญา รัชดาฯ เลื่อนอ่านคำพิพากษาศาลอุทธรณ์ ในคดีที่พนักงานอัยการฝ่ายคดีเศรษฐกิจ 1 เป็นโจทก์ยื่นฟ้องนายเกริกเกียรติ ชาลีจันทร์ อดีตกรรมการผู้จัดการใหญ่ธนาคารกรุงเทพฯ พาณิชย์การ (บีบีซี) และนายเอกชัย อธิคมนันทะ อดีตผู้ช่วยกรรมการผู้จัดการใหญ่ ร่วมกันเป็นจำเลยที่ 12 ในความผิดฐานยักยอกทรัพย์และ พ.ร.บ.หลักทรัพย์และตลาดหลักทรัพย์ พ.ศ. 2535 จากกรณีเมื่อปี 2538 นายเกริกเกียรติและนายเอกชัย ร่วมกันใช้บัตรอิเล็กทรอนิกส์ อนุมัติวงเงินสินเชื่อผ่านระบบคอมพิวเตอร์กับบุคคลและนิติบุคคลต่างๆ ในวงเงินเกิน 30 ล้านบาท ซึ่งตามหนังสือของธนาคารแห่งประเทศไทย ลงวันที่ 1 ก.พ. 2537 และ 18 เม.ย. 2538 ที่แจ้งให้คณะกรรมการบอร์ดบีบีซีทราบหลักเกณฑ์การอนุมัติวงเงินสินเชื่อ 30 ล้านบาทขึ้นไป ต้องผ่านการพิจารณากลั่นกรองของคณะกรรมการบริหาร รวมทั้งต้องทำรายงานส่งกลับธนาคารแห่งประเทศไทย ทราบ
คดีนี้ ศาลชั้นต้นพิพากษาว่าพยานหลักฐานที่โจทก์นำสืบมีหลักฐานไม่เพียงพอว่าจำเลยที่ 1 และ 2 เป็นผู้อนุมัติสินเชื่อ เพื่อเบียดบังทรัพย์สินของบีบีซี ศาลจึงพิพากษายกฟ้อง
ทั้งนี้ ศาลพิเคราะห์แล้วเห็นว่า เนื่องจากนายเกริกเกียรติ ได้เสียชีวิตด้วยโรคมะเร็งปอด เมื่อวันที่ 20 ต.ค.ที่ผ่านมา เห็นสมควรให้ส่งคำพิพากษากลับคืนให้ศาลอุทธรณ์พิจารณาคดีใหม่อีกครั้ง